CELEX: C2006/010/53
Language: el
Date: 2006-01-14 00:00:00
Title: Υπόθεση T-393/05: Προσφυγή που ασκήθηκε στις  17 Οκτωβρίου 2005  — Pickering κατά Επιτροπής

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/27
            
         Προσφυγή που ασκήθηκε στις 17 Οκτωβρίου 2005 — Pickering κατά Επιτροπής
   (Υπόθεση T-393/05)
   (2006/C 10/53)
   Γλώσσα διαδικασίας: η γαλλική
   Διάδικοι
   
      Προσφεύγων: Stephen Pickering (La Hulpe, Βέλγιο) [εκπρόσωπος: δικηγόρος N. Lhoëst]
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   
               —
            
            
               ακύρωση των εκκαθαριστικών σημειωμάτων των αποδοχών του προσφεύγοντος, όσον αφορά τους μήνες Δεκέμβριο 2004, Ιανουάριο 2005 και Φεβρουάριο 2005 καθώς και όλα τα επόμενα εκκαθαριστικά αποδοχών, στο μέτρο που γίνεται με αυτά εφαρμογή παρανόμων διατάξεων του κανονισμού 723/2004 της 22ας Μαρτίου 2004 για την τροποποίηση του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων, καθώς και των κανονισμών 856/2004, για τον καθορισμό νέων διορθωτικών συντελεστών, και 31/2005, για την προσαρμογή αυτών,
            
         
               —
            
            
               στο μέτρο που παρίσταται ανάγκη, ακύρωση της αποφάσεως της Αρμόδιας για τους Διορισμούς Αρχής (ΑΔΑ), της 4ης Ιουλίου 2005, με την οποία απορρίφθηκε η διοικητική ένσταση του προσφεύγοντος (R/299/05),
            
         
               —
            
            
               καταδίκη της καθής στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Ο προσφεύγων, μόνιμος υπάλληλος της Επιτροπής, κατάγεται από το Ηνωμένο Βασίλειο. Πριν τη θέση σε ισχύ του κανονισμού 723/2004 (1), για την τροποποίηση του ΚΥΚ, ο προσφεύγων μετέφερε τακτικώς στη χώρα καταγωγής του μέρος του μισθού του. Σύμφωνα με τους ισχύοντες κανόνες, το μεταφερόμενο μέρος ήταν προσηυξημένο κατά το ποσό που προέκυπτε από την εφαρμογή «διορθωτικού συντελεστή» πράγμα που εθεωρείτο ότι αντικατόπτριζε τη διαφορά του κόστους ζωής μεταξύ της χώρας διορισμού και της χώρας καταγωγής.
   Ο νέος ΚΥΚ προβλέπει αυστηρές προϋποθέσεις για τέτοιες μεταφορές, και τούτο αντίθετα προς ό,τι συνέβαινε προηγουμένως. Εξάλλου, ο ισχύων «διορθωτικός συντελεστής» δεν είναι πλέον ίσος προς αυτόν που ίσχυε για τις αμοιβές των υπαλλήλων που υπηρετούσαν στη χώρα μεταφορών. Για τους τελευταίους εφαρμόζεται συντελεστής υπολογιζόμενος βάσει του κόστους ζωής στην πρωτεύουσα της χώρας, όταν ο συντελεστής που εφαρμόζεται στις μεταφορές υπολογίζεται βάσει του μέσου κόστους ζωής στη χώρα μεταφοράς. Τέλος, οι νέες διατάξεις καταργούν την εφαρμογή διορθωτικού συντελεστή στις συντάξεις.
   Προς στήριξη της προσφυγής του, στο μέτρο που αυτή στρέφεται κατά του καθεστώτος μεταφοράς αμοιβής προς τη χώρα καταγωγής, ο προσφεύγων προβάλλει ένσταση παρανόμου χαρακτήρα του κανονισμού 723/2004, επισημαίνοντας, πρώτον, την εσφαλμένη αιτιολογία του κανονισμού αυτού. Στη συνέχεια, προβάλλει παραβίαση της αρχής της ίσης μεταχειρίσεως, στο μέτρο που το νέο σύστημα προβλέπει την εφαρμογή διαφορετικού συντελεστή επί των υπαλλήλων που ασκούν τη δραστηριότητά τους στη χώρα μεταφοράς. Ο προσφεύγων επικαλείται, επίσης προσβολή, της δικαιολογημένης εμπιστοσύνης, των κεκτημένων δικαιωμάτων, της ασφάλειας του δικαίου καθώς και του καθήκοντος μέριμνας.
   Όσον αφορά το καθεστώς των συντάξεων, εκτός από τους τρεις ανωτέρω λόγους, ο προσφεύγων προβάλλει προσβολή της ελευθερίας εγκαταστάσεως των πρώην υπαλλήλων, στο μέτρο που, κατ' αυτόν, ευνοείται η εγκατάστασή τους, ύστερα από την παύση ασκήσεως των καθηκόντων τους, σε χώρα όπου το κόστος ζωής είναι λιγότερο υψηλό.
   
      (1)  Κανονισμός (ΕΚ, Euratom) 723/2004 του Συμβουλίου, της 22ας Μαρτίου 2004, για την τροποποίηση του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών, ΕΕ L 124 της 27.4.2004, σ. 1